BEC วิ่งกระฉูด 5% ลุ้นกสทช.เคาะแผนเยียวยากลุ่มทีวีดิจิตอลพรุ่งนี้-เม็ดเงินโฆษณาฟื้นตัว
BEC วิ่งกระฉูด 5% ลุ้นกสทช.เคาะแผนเยียวยากลุ่มทีวีดิจิตอลพรุ่งนี้-เม็ดเงินโฆษณาฟื้นตัว ล่าสุด ณ เวลา 10.57 น. อยู่ที่ 5.15 บาท บวก 0.27 บาท หรือ 5.53% สูงสุดที่ 5.20 บาท ต่ำสุดที่ 4.88 บาท ด้วยมูลค่าซื้อขาย 86.72 ล้านบาท
14 ม.ค. 2562

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ล่าสุด ณ เวลา 10.57 น. อยู่ที่ 5.15 บาท บวก 0.27 บาท หรือ 5.53% สูงสุดที่ 5.20 บาท ต่ำสุดที่ 4.88 บาท ด้วยมูลค่าซื้อขาย 86.72 ล้านบาท

โดย บล.ยูโอบี เคย์เฮียน ระบุในบทวิเคราะห์ จากกรณีที่ กสทช.เตรียมเสนอคณะกรรมการ พิจารณาเวนคืนคลื่น 700MHz ของผู้ประกอบการโทรทัศน์ดิจิตอล เพื่อนำไปประมูลให้กิจการโทรคมนาคม ขณะที่เตรียมเสนอเกณฑ์ชดเชยผู้ได้รับผลกระทบจากการเรียกคืนคลื่น ที่อิงตามอายุการใช้งาน ทำให้มีโอกาสจ่ายชดเชยคืนกลับให้เอกชน เนื่องจากใช้คลื่นเพียง 5 ปี จาก 15 ปี (33%) ขณะที่จ่ายค่าสัมปทานไปแล้ว 5 งวด ราว 90-95%
ทั้งนี้ บล.ยูโอบี เคย์เฮียน ประเมินการอนุมัติวาระดังกล่าวเป็นบวกต่อการเก็งกำไรหุ้นกลุ่มดิจิตอลทีวี โดยชอบ BEC แนะนำเก็งกำไร ประเทินราคาเป้าหมาย 5.50 บาท ตัดขาดทุน 4.72 บาท
ด้าน บล.เคทีบี (ประเทศไทย) ระบุในบทวิเคราะห์ว่า บริษัท นีลเส็น (ประเทศไทย) รายงานภาพรวมเม็ดเงินโฆษณาเดือน ธ.ค. ที่ผ่านมาว่า อุตสาหกรรมโฆษณาของไทยขยายตัวอยู่ที่ 0.8% เทียบจากปีก่อน โดยมีเม็ดเงินรวมประมาณ 8,885 ล้านบาท ซึ่งเม็ดเงินโฆษณาขยายตัวเมื่อเทียบจากปีก่อน ในทุกกลุ่ม ยกเว้น เคเบิลทีวี, สื่อสิ่งพิมพ์, Outdoor และ Internet
ทั้งนี้มองว่าหุ้นที่ได้รับประโยชน์จากการฟื้นตัวของเม็ดเงินโฆษณาในกลุ่มข้างต้น คือ BEC แนะนำ ถือ ให้ราคาเป้าหาย 7.50 บาท นอกจากนี้ยังมองว่าหุ้นกลุ่มทีวีดิจิทัลมีโอกาสปรับตัวเพิ่มขึ้น จาก Short-term catalyst โดยมีความเป็นได้ว่ากสทช.จะสรุปมาตรการเยียวยาทีวีดิจิทัลในวันที่ 15 ม.ค. นี้ คาดหุ้นที่ได้รับประโยชน์มากที่สุดเรียงตามลำดับจำนวนใบอนุญาต คือ BEC, MCOT, GRAMMY, RS, WORK และ MONO